## L’autobús de Labora inicia demà a Buñol el seu recorregut per les localitats afectades per la DANA

*** L’objectiu d’esta iniciativa és ajudar les persones i les empreses de les zones afectades per la DANA en les gestions relacionades amb els servicis de Labora i la Direcció General de Treball
* Està previst que el dilluns el servici es faça a Paiporta**

La localitat de Buñol serà la primera parada de l’autobús que ha posat en marxa Labora, el Servici Valencià d’Ocupació i Formació, i que té com a objectiu atendre les persones i les empreses de les zones afectades per la DANA i ajudar-los en totes les gestions que puguen necessitar en relació amb els servicis de Labora i la Direcció General de Treball.

En esta primera parada, l’autobús estarà este divendres, de 10:00 a 17:00 hores en la plaça de las Ventas a [Buñol](http://maps.app.goo.gl/vh8DzbRdzkAepMCGA), i el dilluns al matí es trobarà a Paiporta enfront de l’ambulatori. Cal recordar que els Espai Labora que romanen tancats per la DANA són els de Catarroja i Chiva. En l’Espai Labora d’Alaquàs ja s’atén de manera telemàtica. Per a contactar, es pot omplir este [formulari](https://puntlabora.gva.es/puntlabora/atenciontelefonica) d’atenció telefònica amb el [Punt Labora](http://puntlabora.gva.es/puntlabora/atenciontelefonica) o enviar un correu electrònic a [espailabora\_alaquas@gva.es](http://mailto:espailabora_alaquas@gva.es). Des de l’Espai LABORA d’Alaquàs contactaran directament amb les persones interessades.

Els centres Labora Formació que impartixen formació gratuïta per a persones desocupades que s’han vist obligats a suspendre la seua activitat són els de Catarroja, Aldaia, Picanya i Paterna.

Paral·lelament a la prestació d’este servici, totes les persones usuàries de Labora poden fer les seues gestions de manera telemàtica a través de la web [www.labora.gva.es](http://www.labora.gva.es/), l’*app* @GVAPuntLabora, els caixers PuntLabora que disposen els municipis o telefònicament a través del telèfon 012 o el 963 86 60 00. A més, la Generalitat ha habilitat el correu electrònic [dana\_ocupacio@gva.es](http://mailto:dana_ocupacio@gva.es) en el qual consultar qualsevol dubte sobre ocupació.

L’únic tràmit que requerix acudir presencialment és el de primera inscripció, tràmit que les persones inscrites en els Espais Labora de les zones afectades podran fer en qualsevol oficina de la Comunitat Valenciana sense necessitat de cita prèvia.

Així mateix, la renovació de la demanda d’ocupació en tota la província de València continua sent automàtica, a fi d’evitar els desplaçaments i així facilitar les tasques d’ajuda que estan realitzant els servicis d’emergència. A totes les persones a les quals els siga renovada la demanda de manera automàtica se’ls enviarà un correu electrònic o un SMS amb la nova data de renovació.

Finalment, el Consell s’ha compromés a tramitar en només cinc dies els ERTO per causa de força major que es puguen sol·licitar a conseqüència d’esta catàstrofe amb l’objectiu que tant les empreses com els treballadors patisquen el menys possible les conseqüències econòmiques.

Fecha: 07/11/2024